Helfte van Bloem se water verloreArgieffoto bloot ter illustrasie. Die damme in die Mangaung-metro is propvol, maar inwoners se krane droog gereeld op weens swak instandhouding van waterinfrastruktuur. Van die sowat 218 megaliter (miljoen liter) water wat die metro se munisipale gebied daagliks gebruik, gaan 46% (sowat 100 megaliter) daagliks verlore weens lekkasies en gebrekkige infrastruktuur. Dié syfer is onlangs deur die waarnemende stadsbestuurder, Mzingisi Nkungwana, aan die Nasionale Raad van Provinsies (NRP) bekend gemaak, terwyl die metro tans deur die soveelste waterkrisis gaan. Maroela Media het verlede week berig dat menige inwoner van onder meer Bloemfontein wéér vir dae lank sonder water moes klaarkom. Luidens plaaslike berigte was dit veral inwoners in die suidelike woonbuurte van dié stad wat deur die probleem geraak is. Die jongste waterkrisis spruit glo uit ŉ ingewikkelde fout in Bloemwater se waterpypleiding, wat die water vanaf damme moet vervoer. Dit is egter deel van ŉ probleem wat al jare in dié metro voortduur. Maroela Media het reeds in 2019 berig dat sowat 13 miljard liter water weens die gebrek aan instandhouding verlore gaan. “Ná die afgelope tyd se goeie reënval is al agt hierdie damme vol, maar loop inwoners se krane steeds gereeld droog omdat die infrastruktuur nie behoorlik in stand gehou word nie en gaan die ekwivalent van 20 000 JoJo-tenks van 5 000 liter elk se gesuiwerde water boonop per dag verlore,” het Henry Denner, VF Plus-raadslid, Maandag in ’n verklaring gesê. “Die mees onlangse watertekorte is juis weens onder meer gebarste pype veroorsaak en dien as bewys dat die waterinfrastruktuur van die metro nie behoorlik in stand gehou of opgegradeer word nie.” Hy sê Bloemwater se opgehoopte skuld veroorsaak dikwels ook watertekorte in die metro. Denner meen terwyl die ANC-regeerde munisipaliteit op binne-gevegte en verkeerde prioriteite fokus, word kerndienslewering soos instandhouding en deurlopende watervoorsiening aan inwoners agterweë gelaat. “Suid-Afrika is ŉ waterskaars land, met voorspellings dat daar slegs tot en met 2025 in die huidige wateraanvraag voorsien sal kan word. “Die nasionale departement van water en sanitasie het onlangs ŉ meesterplan vir die voorsiening van water en sanitasiedienste bekend gestel, maar geen sodanige plan sal slaag as munisipaliteite, soos die Mangaung-metro, nie op grondvlak gereeld basiese instandhouding en opgradering van waterinfrastruktuur doen nie.” Die party sê daar is eerstens nie die nodige fondse vir instandhouding en opgradering nie en meen dat al was die fondse wel beskikbaar, die metro onder ŉ ernstige tekort aan kundigheid gebuk gaan om die nodige herstelwerk te doen. “Die VF Plus het as deel van sy voorstelle vir die munisipaliteit se geïntegreerde ontwikkelingsplan (GOP) ŉ behoorlike oudit van die waterinfrastruktuur aangevra, en stel voor dat kritieke opgraderings so gou as moontlik aan die stelsel gedoen word. Die party sal vereis dat sodanige voorstelle spoedig in werking gestel word.”